টরন্টো ফুটবল ক্লাব
টরন্টো ফুটবল ক্লাব (ইংরেজি: Toronto FC; সাধারণত টরন্টো এফসি এবং সংক্ষেপে টরন্টো নামে পরিচিত) হচ্ছে টরন্টো ভিত্তিক একটি কানাডীয় পেশাদার ফুটবল ক্লাব। এই ক্লাবটি বর্তমানে মার্কিন যুক্তরাষ্ট্রের শীর্ষ স্তরের ফুটবল লিগ মেজর লিগ সকারে ইস্টার্ন কনফারেন্সের অংশ হিসেবে প্রতিযোগিতা করে। এই ক্লাবটি ২০০৫ সালের ২৭শে অক্টোবর তারিখে প্রতিষ্ঠিত হয়েছে। ৩০,০০০ ধারণক্ষমতাবিশিষ্ট বিএমও ফিল্ডে দ্য রেডস নামে পরিচিত ক্লাবটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন কানাডীয় সাবেক ফুটবল খেলোয়াড় টেরি ডানফিল্ড এবং সভাপতির দায়িত্ব পালন করছেন বিল ম্যানিং। বর্তমানে মার্কিন মধ্যমাঠের খেলোয়াড় মাইকেল শিহান ব্র্যাডলি এই ক্লাবের অধিনায়কের দায়িত্ব পালন করছেন। ঘরোয়া ফুটবলে, টরন্টো এপর্যন্ত ১০টি শিরোপা জয়লাভ করেছে; যার মধ্যে একটি এমএলএস কাপ, একটি সাপোর্টার্স শিল্ড এবং আটটি কানাডীয় চ্যাম্পিয়নশিপ শিরোপা রয়েছে। জনাথন অসোরিও, জাস্টিন মরো, মার্ক দেলগাদো, সেবাস্তিয়ান জোবিনচো এবং জোজি অ্যাল্টিডোরের মতো খেলোয়াড়গণ টরন্টোর জার্সি গায়ে মাঠ কাঁপিয়েছেন।